Mens politiske ledere i den vestlige verden taler om at gå langt hårdere til værks i krigen mod Islamisk Stat efter terrorangrebene fredag aften i Paris, så lyder der andre toner fra den kontroversielle formand for Grimhøjmoskéen i Aarhus, Oussama El-Saadi.

»Vesten er nødt til at forhandle med Islamisk Stat og Al Qaeda om fred. Ellers vil der komme flere angreb i Vesten. Med krigene i Afghanistan, Irak og Syrien er der blevet skabt en hel generation af muslimer, som har den opfattelse, at de skal angribe mål i Vesten. De kan ikke stoppes med mere politi. Du kan ikke stoppe en mand, der tropper op et sted med et bombebælte under tøjet«, siger han i et interview med Politiken.

Oussama El-Saadi kom højt på mediernes dagsorden efter en dokumentar på DR i januar, hvor han udtrykte sympati med Islamisk Stat og sagde, at han støttede planen om at oprette en islamisk stat i Mellemøsten. Selv mente han dog, at hans udtalelser blev taget ud af en sammenhæng, og at han ikke støttede selve organisationen Islamisk Stat, men alene tanken om en stat bygget på islam.